text: Nu er det op til politikerne
  18 september 2013 kl. 16.33
  I går sagde slagteriarbejderne nej til at bruge deres løn på at redde arbejdspladser. Så nu er det hele op til politikerne, hvis slagterierne skal overleve.
  Hvis der skal slagtes svin i det sydlige jylland i fremtiden, så skal politikerne gøre noget nu.
  Det håber fødevareforbundet NNF.
  I går stemte de ansatte på Danish Crowns svineslagterier nej til at hælde lønkroner i en redning af deres arbejdspladser.
  Så hvis politikerne ikke vil forbedre forholdene for landbruget, så er det langt over 1000 arbejdspladser, der risikerer at forsvinde ud af landet, lyder det fra NNF.
  I løbet af de seneste ti år er antallet af ansatte i Danish Crown næsten halveret i Danmark, mens antallet af ansatte i Danish Crown i udlandet er næsten fordoblet.
  NNF mener, det er manglende politisk handling og samarbejde mellem miljøministeriet, fødevareministeriet og energiministeriet, der er årsagen.
  